सामान्यतः मध्यकाल की परिधि में हिन्दी साहित्य की भक्तिपरक और रीतियुक्त कविता आती है, जिसकी समय सीमा संवत् 1375 से संवत् 1900 है। वास्तव में प्रत्येक कविता का अर्थ और भाव, संवेदना समय के अनुसार बदलती रहती है। आलोचक की दृष्टि ही एक ऐसा कारक है जो कविता की व्याख्या पर नियंत्रण रखते हुए उसे गतिशील बनाती है। जिस प्रकार अतीत न सिर्फ वर्तमान को प्रभावित करता है बल्कि वर्तमान भी अतीत को उतना ही प्रभावित करता है, उसी तरह साहित्य या कविता के संदर्भ में भी यही तर्क लागू होता है। प्रत्येक कविता में भविष्य की संभावनाएँ, आशाएँ, आकांक्षाएँ होती हैं और वर्तमान युग-बोध, युग मूल्य से अतीत की कविता में नये अर्थ खोजे जा सकते हैं, जो आज के दौर के समाज के लिये उपयोगी होते हैं।